Willelmus, Dei gratia Senonensis archiepiscopus, apostolice sedis legatus, dilecto filio Gaufrido, Senonensis ecclesie precentori, in perpetuum.... Quoniam justa petitio repulsam abhorret, juri enim obviare nefas esse ducimus; iccirco, dilecte fili Gaufride, tue juste petitioni non immerito acquiescimus et dignitatem scolarum que ad jus precentorie pertinent, sicut ex testimonio dilecti fratris nostri Mathei, Trecensis episcopi et personarum et canonicorum Senonensis ecclesie, justum esse didicimus, tibi et successoribus tuis precentoribus concedimus in perpetuum et confirmamus: videlicet ut nulli liceat, nisi assensu et licentia precentoris, scolas, cujuscumque modi sint, regere, sive in arte grammatica edocenda, sive in cantu, sive in psalteriis edocendis, in civitate Senonensi; nec in burgo Sancti-Petri-Vivi; nec in aliquo suburbio predicte civitatis; nec in aliquo loco infra, intra et extra castella determinata, quorum nomina hec sunt: Joviniacum, Curtiniacum, Moretum, Musterolium, Merrole, Braicum, Triagnellum et Villamauri, nisi forte aliquis canonicorum Senonensis ecclesie de divina pagina, vel decretis, vel legibus legere voluerit. Ab hac tamen conditione Sanctum-Julianum-de-Saltu excipimus. Inhibemus igitur sub anathematis intentatione ne quis huic nostre confirmationis pagine in aliquo obviare presumat, salva in omnibus sedis apostolice auctoritate.